Ísland og Portúgal mætast í kvöld í undankeppni Evrópumóts karla í handbolta 2022. Þetta er fyrsti leikurinn af þremur sem liðin leika í þremur löndum á næstu átta dögum.
Liðin mætast í Portúgal í kvöld og er það fyrri leikur liðanna í undankeppni Evrópumótsins 2022. Svo mætast liðin öðru sinni í undankeppninni á Ásvöllum í Hafnarfirði á sunnudag og svo mætast þau líka í fyrsta leik HM í Egyptalandi á fimmtudaginn í næstu viku. Íslenska liðið er án Arons Pálmarssonar í þessum verkefnum en Guðmundur Guðmundsson, landsliðsþjálfari, segir það opna dyr fyrir aðra leikmenn.
Portúgal hefur verið mjög vaxandi lið á undanförnum árum. Liðið varð í sjötta sæti Evrópumótsins í fyrra og flestir leikmenn liðsins leika saman hjá Porto í heimalandinu. Liðin mættust síðast á EM í fyrra og þá hafði Ísland betur.
Leikur Íslands og Portúgal hefst klukkan 19:30 og verður sýndur beint á RÚV. Útsending hefst klukkan 19:15.
Undirbúningur sænska landsliðsins fyrir HM er í uppnámi eftir að leikmaður liðsins greindist með kórónaveiruna. Liðið átti að leika gegn Svartfjallalandi í undankeppni EM í kvöld en þeim leik var frestað þar sem allt sænska liðið er komið í sóttkví. Svíar eiga að mæta Svartfjallalandi í Svíþjóð um helgina og halda svo til Egyptalands á HM eftir helgi en þær áætlanir eru allar upp í loft sem stendur.
Tottenham komst í gærkvöldi í úrslit enska deildarbikarsins í fótbolta. Tottenham mætti b-deildarliði Brentford í Lundúnum og vann með tveimur mörkum gegn engu. Í úrslitum mætir Tottenham annað hvort Manchester United eða Manchester City. Þau eigast við í grannaslag í hinum undanúrslitaleiknum í kvöld en úrslitaleikurinn sjálfur fer svo fram á Wembley-leikvanginum í apríllok.
Ísland og Portúgal mætast í kvöld í undankeppni Evrópumóts karla í handbolta 2022. 